Mi a disputa?  
  
A disputa kifejezés az angolszász „debate” magyar megfelelője, s egy játékos,vitakultúrát fejlesztő módszert takar. A disputa lényegében formális vitát jelent, azaz a vitának egy olyan típusát, amelyben a vitázók szigorú, kötött szabályok szerint érveket vonultatnak fel egy adott ügy mellett vagy ellen annak érdekében, hogy meggyőzzék közönségüket.  
  
A disputa több a puszta vitatkozásnál: egy olyan módszer, amelynek segítségével a fiatalok elsajátítják az érvelés, véleményütköztetés módszereit, az értő figyelem és szövegértés technikáit, fejlődnek kommunikációs készségeik. A formális vitának (disputának) több típusa is létezik, melyeket lehet versenyszerűen, tanulmányi keretek között, vagy csak önmagunk szórakoztatására űzni.  
  
Miért jó disputázni?  
  
Mert a formális vita számos készség fejlesztésére alkalmas úgy mint: beszéd és kommunikációs készségek, kritikus gondolkodás, kutatási készségek, aktív hallgatást, együttműködés. És emellett jó hatással van a közösségekre, mert összehozza az embereket, szórakoztat, társaságot ad és segít a problémás kérdések feldolgozásában, a megoldáskeresésben.  
  
A módszernek komoly hagyományai vannak Magyarországon, hiszen a ’90-es évek virágzó disputamozgalmának idején több száz középiskolás próbálta ki érvelő- meggyőző- és szónoki képességeit vitaklubokban és országos disputa bajnokságokon. Nem titkolt célunk ennek a kezdeményezésnek az újjáélesztése annak érdekében, hogy minél több fiatal megismerhesse a vitázás örömét.  
  
Mi az a formális vita?  
  
A formális kifejezés arra utal, hogy a vitának vannak szabályai, amelyeket a vitázóknak be kell tartaniuk. Ezek a szabályok a vitában elhangzó beszédek sorrendjére, időtartamára, a szónokok feladataira, a fair play alapelveire vonatkoznak – azaz meghatározzák az adott vita típusát (formátumát).